Im Großruum vu dr Kalahari losst sich scho vor guet 100.000 Johr e staizytligi Bsidlig noowyyse. Di erschte Sidler sin d San gsi un d Khoikhoi. Um 3000 v. Chr. isch zuen ere große Migration vu Bantuvelker us Weschtafrika chuu. D Ursach fir die Uuswandrig wird hite in klimatische Verändrige gsähne, wu d Sahara derdur allmeh in e Wieschti verwandlet woren isch. Um s Johr 250 hän d Bantu dr Sambesi iberschritte un son eso au in s Biet vuj hitige Botsuana chuu. Si hän in däm Ruum zem erschte Mol d Yysebearbeitig yygfiert.